Document ID: 32014R0214

KOMMISSIONENS FORORDNING (EU) Nr. 214/2014
af 25. februar 2014
om ændring af bilag II, IV, XI, XII og XVIII til Europa-Parlamentets og Rådets direktiv 2007/46/EF om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (»Rammedirektiv«) (1), særlig artikel 39, stk. 2, og
ud fra følgende betragtninger:
(1)
Direktiv 2007/46/EF fastlægger en harmoniseret ramme med de administrative bestemmelser og generelle tekniske krav for alle nye køretøjer. Heri nævnes navnlig alle de retsakter, som fastlægger de tekniske krav, som køretøjer skal overholde, for at de kan blive EF-typegodkendt. Direktiv 2007/46/EF har desuden gjort EF-typegodkendelse obligatorisk for køretøjer til særlig anvendelse i henhold til den tidsplan, der er fastsat i bilag XIX.
(2)
Ved Europa-Parlamentets og Rådets forordning (EF) nr. 661/2009 (2) blev der indført nye sikkerhedsforanstaltninger for køretøjer, og adskillige direktiver blev ophævet og erstattet af tilsvarende regulativer fra De Forenede Nationers Økonomiske Kommission for Europa (FN/ECE).
(3)
Bilag XI til direktiv 2007/46/EF indeholder en liste over retsakter for EF-typegodkendelse af køretøjer til særlig anvendelse samt særlige bestemmelser for sådanne køretøjer. Det er af afgørende betydning at tilpasse bilag XI for at tage hensyn til de ændringer, som er indført ved forordning (EF) nr. 661/2009. Anvendelsesdatoen for forordning (EF) nr. 661/2009 finder anvendelse.
(4)
Med henblik på at harmonisere de tekniske krav for EF-typegodkendelse af køretøjer til særlig anvendelse er det af afgørende betydning, at bilag II til direktiv 2007/46/EF ændres, og at der fastlægges strengere krav for ambulancer og køretøjer med adgang for kørestole. For at give branchen tid til at tilpasse deres køretøjer bør disse strengere krav først finde anvendelse på nye køretøjer.
(5)
Bilag XVIII til direktiv 2007/46/EF var relevant for registrering af køretøjer til særlig anvendelse, som var baseret på delvis opbyggede køretøjer med en national typegodkendelse. Eftersom EF-typegodkendelser erstatter nationale typegodkendelser fra de datoer, der er anført i bilag XIX til direktiv 2007/46/EF, bør bilag XVIII ophæves ved udløbet af den overgangsperiode, der er anført i bilag XIX til direktiv 2007/46/EF.
(6)
I del II i bilag IV til direktiv 2007/46/EF er der opført en liste over de FN/ECE-regulativer, som anses for et alternativ til direktiverne som anført i del I i bilag IV. Idet de fleste af disse direktiver ophæves ved forordning (EF) nr. 661/2009 fra den 1. november 2014, da der vedtages et nyt FN/ECE-regulativ om sikkerhed for fodgængere, bør de relevante rækkenumre i del II i bilag IV til direktiv 2007/46/EF ajourføres. Desuden bør adskillige fejl i bilag IV til dette direktiv rettes.
(7)
Bilag XII til direktiv 2007/46/EF blev ændret på samme dato ved Kommissionens forordning (EU) 1229/2012 (3) og ved Kommissionens forordning (EU) 1230/2012 (4), hvilket muligvis har ført til uklarheder med hensyn til antallet af tilladte enheder af køretøjer typegodkendt i små serier, da forordning (EU) 1229/2012 blev udarbejdet med henblik på offentliggørelse efter forordning (EU) 1230/2012. For at fjerne denne usikkerhed bør den konsoliderede version af bilag XII som ændret ved disse to forordninger igen offentliggøres.
(8)
Direktiv 2007/46/EF bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
I direktiv 2007/46/EF foretages følgende ændringer:
1)
Bilag II, IV, XI og XII ændres som angivet i bilaget til nærværende forordning.
2)
Bilag XVIII udgår.
Artikel 2
Fra den 1. november 2014 skal de nationale myndigheder anse typeattester for køretøjer for ikke længere at være gyldige for så vidt angår artikel 26, stk. 1, medmindre de pågældende typegodkendelser er blevet ajourført til kravene i bilag XI til direktiv 2007/46/EF som ændret ved denne forordning.
De supplerende krav vedrørende patientrummet i ambulancer i tillæg 1 til bilag XI til direktiv 2007/46/EF og de supplerende krav for prøvning af fastholdelsesanordningen til kørestolen og fastholdelsesanordningen til kørestolsbrugeren for køretøjer med adgang for kørestole i tillæg 3 til bilag XI til direktiv 2007/46/EF finder udelukkende anvendelse på nye køretyper fra den 1. november 2014.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Artikel 1, nr. 2, artikel 2 og punkt 1, litra a), og punkt 2, litra b), nr. i), i bilaget finder anvendelse fra den 1. november 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. februar 2014.

Labels: 7
8
0